b'\n_START_ARTICLE_\nElektro\xc3\xbclitundlikkus\n_START_PARAGRAPH_\nElektritundlikkuseks ehk elektriallergiaks ehk elektromagnetiliseks \xc3\xbclitundlikkuseks (inglise k electromagnetic hypersensitivity; l\xc3\xbch EHS) nimetatakse osadel inimestel esinevat kompleksset s\xc3\xbcndroomi, mida p\xc3\xb5hjustavad kokkupuuted ja viibimine elektromagnetilist kiirgust kiirgavate seadmete (allikad) l\xc3\xa4hedal._NEWLINE_T\xc3\xa4nap\xc3\xa4eval ei ole see laialt tunnustatud ega aktsepteeritud s\xc3\xbcndroom ega meditsiiniline diagnoos. Paljud arstid ei pruugi osata kirjeldatud s\xc3\xbcndroomiga inimesi diagnoosida ja ravida, m\xc3\xb5ni arst v\xc3\xb5ib nende s\xc3\xbcmptomite p\xc3\xb5hjal h\xc3\xbcpohondriat kahtlustada._NEWLINE_Elektritundlikkuse mehhanisme ei osata t\xc3\xa4nap\xc3\xa4eval kirjeldada, kuna s\xc3\xbcndroomi arvatakse esinevat v\xc3\xa4iksel osal (kuni 5%) inimestel. Ei osata p\xc3\xbcstitada ka \xc3\xb5igeid uuringukriteeriume, kuna osadel patsientidel esinevad s\xc3\xbcmptomid just tugevama elektriv\xc3\xa4ljaga alast eemaldunult._NEWLINE_Lisaks vajaksid uurimist ka EMF-s\xc3\xbcndroomi p\xc3\xb5hjustada v\xc3\xb5ivad allikad: patsientidel seostatakse elektri\xc3\xbclitundlikkust nii videomaki, arvuti, mobiiltelefoni, elektri\xc3\xa4ratuskella, raadio, mikrolaineahju, teleri, aga ka mobiilsidemastide ja k\xc3\xb5rgepingeliinide l\xc3\xa4heduses jpm viibimisega._NEWLINE_Austrias (\xc3\x84rztekammer) anti v\xc3\xa4rsketele uuringutele tuginevalt 3. m\xc3\xa4rtsist 2012 v\xc3\xa4lja juhised Austria arstidele EMF-s\xc3\xbcndroomi diagnoosiks ja teraapiaks. Nendes juhistes soovitatakse s\xc3\xbcndroomi rahvusvahelise haiguste klassifikatsiooni 10. versioonis kodeerida koodiga "Z58.4. Kiirguse toime"._NEWLINE_Elektri\xc3\xbclitundlikkuse s\xc3\xbcmptomid v\xc3\xb5ivad olla dermatoloogilised (punetav, surisev ja p\xc3\xb5letav tunne nahal), aga ka n\xc3\xa4rvin\xc3\xb5rkusega seotud (v\xc3\xa4simus, keskendumisraskused, peap\xc3\xb6\xc3\xb6ritus, peavalud, iiveldus, s\xc3\xbcdame pekslemine, seedeh\xc3\xa4ired, kumin k\xc3\xb5rvades ja raskused magamaj\xc3\xa4\xc3\xa4misel)._NEWLINE_Pole selge, kas s\xc3\xbcndroomiga seostatakse ka immunoloogilist tundlikkust.'